Benjamin Netanyahu

Benjamin Netanyahu (hebraisk בנימין נתניהו Binyamin Netanyahu, kallenavn Bibi) (født 21. oktober 1949 i Tel Aviv) er en israelsk politiker som fra 29. desember 2022 er landets statsminister. Han er fra 2005 leder av det konservative partiet Likud. Han var også Israels statsminister fra april 1996 til mai 1999 og igjen fra mars 2009 til juni 2021.


== Liv og virke ==


=== Bakgrunn ===
Benjamin Netanyahus far, Benzion Netanyahu (født i Warzawa, da med etternavnet Mileikowsky; 1910–2012), var historiker som spesialiserte seg på den jødiske gullalder i Spania. Netanyahus farfar, Nathan Mileikowsky, var rabbiner og sionistisk forfatter. Da Netanyahus far emigrerte til Israel, hebraiserte han sitt etternavn fra Mileikowsky ti Netanyahu ( = Gud har gitt). Skjønt familien er hovedakelig  ashkenazi, har han opplyst at en DNA-test avdekket også noe sefardisk opphav. Han mener å ha Vilna Gaon («Vilniusgeniet», en berømt rabbiner) blant sine forfedre.


=== Militær ===
Netanyahu tjenestegjorde i Israels forsvar under seksdagerskrigen i 1967, og han var en del av spesialstyrken Sayeret Matkal. I 1972 ble Sabena Flight 571 kapret på vei til Tel Aviv. Kommandosoldater fra Sayeret Matkal, ledet av Ehud Barak, frigjorde gislene og drepte to av kaprerne. Netanyahu var blant de 16 kommandosoldatene som deltok i operasjonen på Tel Aviv flyplass. Han kjempet i frontlinjen under Jom kippur-krigen i 1973, deltok i den israelske spesialstyrkene raid langs Suezkanalen, og ledet kommandosoldater dypt inn i syrisk territorium. Han oppnådde graden kaptein før han forlot militæret. 


=== FN-ambassadør ===
Netanyahu fungerte som den israelske ambassadøren til FN mellom 1984 og 1988. 


=== Politisk virke ===
Netanyahu var statsminister i Israel fra juni 1996 til juli 1999. Han forlot den politiske arena til fordel for privat sektor etter å ha blitt beseiret ved valget i 1999 av Ehud Barak.
Netanyahu returnerte til politikken i 2002 som utenriksminister (2002–2003) og finansminister (2003–2005) i regjeringen til daværende statsminister Ariel Sharon, frem til 7. august 2005, da han frasa seg denne stillingen i protest mot den israelske tilbaketrekningen fra Gaza.  
Siden desember 2016 har Netanyahu vært under etterforskning for korrupsjon fra israelsk politi og påtalemyndigheter.  21. november 2019 ble han tiltalt for anklager om tillitsbrudd, bestikkelser og svindel.


=== Partileder og statsminister ===
20. desember 2005 ble Netanyahu valgt til leder av det politiske partiet Likud. Ved valget i 2006 gjorde Likud det dårlig, og fikk bare tolv seter i Knesset. I desember 2006 ble Netanyahu den offisielle lederen for den politiske opposisjonen i Knesset. Ved parlamentsvalget i 2009 fikk de borgerlige partiene flertall i Knesset, og Netanyahu dannet en koalisjonsregjering. Etter seieren ved valget i 2013 ble Netanyahu den andre personen til å bli valgt til Israels statsminister for en tredje periode, etter Israels grunnlegger David Ben-Gurion. Ved valget i 2015 ble Netanyahu Israels første og hittil eneste statsminister som har blitt gjenvalgt for en fjerde periode.

Netanyahus eldre bror, Jonathan Netanyahu i spesialstyrken Sayeret Matkal, ble drept i juli 1976 under Operasjon Entebbe. 
I 2012 havnet Netanyahu på 23.-plass på Forbes Magazines liste over verdens mektigste mennesker, og i 2013 ble han rangert som nummer tre på listen over de «mest innflytelsesrike jøder i verden» av The Jerusalem Post. Netanyahu var den første og hittil eneste statsminister som er født i Israel etter opprettelsen av staten.


==== Oslo-avtalen ====
I 2001 ble Netanyahu i hemmelighet filmet med skjult kamera sammen med israelske bosettere, der han ifølge NRK har skrytt over å ha klart å omgå Oslo-avtalen.


== Referanser ==


== Eksterne lenker ==
(he) Offisielt nettsted 
(en) Offisielt nettsted 
(ar) Offisielt nettsted 
(ru) Offisielt nettsted 
(en) Benyamin Netanyahu – kategori av bilder, video eller lyd på Commons 
(en) Benyamin Netanyahu – galleri av bilder, video eller lyd på Commons 
(en) Benjamin Netanyahu på Internet Movie Database 
(da) Benjamin Netanyahu på Scope 
(fr) Benjamin Netanyahu på Allociné 
(en) Benjamin Netanyahu på AllMovie 
(en) Benjamin Netanyahu hos Rotten Tomatoes 
(en) Benjamin Netanyahu hos The Movie Database 
(he) Benjamin Netanyahu på Twitter 
(he) Benjamin Netanyahu på Facebook 
(he) Benjamin Netanyahu på Instagram 
(he) Benjamin Netanyahu på YouTube 
Benjamin Netanyahu på TikTok 
Benjamin Netanyahu på Telegram 
Benjamin Netanyahu på Telegram